Diari Oficial de la Generalitat Valenciana


Sumari del DOGV 10576, del 23-12-2024 (2024/13565)

RESOLUCIÓ de 13 de desembre de 2024, de la Direcció General de Justícia i Autogovern, per la qual, a conseqüència de la implantació de la nova oficina judicial es convoca, per execució de sentència, concurs específic per a la provisió de llocs de treball singularitzats per llengua valenciana del cos de tramitació processal i administrativa, en els servicis comuns processals d'assumptes generals dels partits judicials d'Alacant, Castelló de la Plana i Elx.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10172

Data del DOGV
:   23-12-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/13079

CVE
:   ORFP-L-0102-19567

Data del document
:   13-12-2024

Organisme emissor
:   Conselleria de Justícia i Administració Pública

Tipus de document
:   Resolució

Primer. Per Resolució, de 10 de març de 2017, la Direcció General de Justícia va confirmar al personal funcionari destinat als deganats i servicis comuns de notificacions i embargaments o d’actes de comunicació en els llocs de treball, en el procés d’acoblament en la implantació dels servicis comuns processals d’assumptes generals dels partits judicials d’Alacant, Castelló, Elx i València.

Disconforme amb esta resolució, el Sindicat de Treballadores i Treballadors de l’Administració i Servicis Públics Intersindical Valenciana (STAS-IV) va interposar un recurs contenciós administratiu davant del Jutjat Contenciós Administratiu número 7 de València.

Segon. La sentència número 915/18 del Jutjat Contenciós Administratiu número 7 de València, va estimar el recurs interposat per l’STAS-IV.

Esta sentència va ser objecte de recurs d’apel·lació per la Conselleria de Justícia de la Generalitat Valenciana davant del Tribunal Superior de Justícia de la Comunitat Valenciana, secció segona de la Sala Contenciosa Administrativa.

Tercer. La sentència número 30/2021, del Tribunal Superior de Justícia, estima en part el recurs contenciós administratiu interposat pel sindicat contra la resolució de 10 de març de 2017, i anul·la:

“(…) 2n. En relació amb els llocs de treball existents singularitzats en els deganats corresponents al cos de tramitació processal i administrativa, Secció d’Assumptes Generals, determinats en l’Orde 1759/2016, de 26 d’octubre, la provisió dels quals exigia el requisit del coneixement de la llengua valenciana que només es van oferir als funcionaris dels deganats, però no a tots els del municipi en qüestió, en virtut d’una crida sense publicitat i sense indicació de les bases del concurs.

3r. Però mantenint la resolució en tota la resta quant a la resta del seu contingut i fonamentació”.

Quart. El marc normatiu que regix el procés d’acoblament de funcionaris amb destinació definitiva en el procés d’implantació de la nova oficina judicial es troba establit en l’article dos de la Llei orgànica 1/2009, de 3 de novembre, que modifica la disposició transitòria quarta de la Llei orgànica 19/2003, de 23 de desembre, de modificació de la Llei orgànica 6/1985, d’1 de juliol, del poder judicial, la disposició transitòria quarta de la qual establix “(…) la convocatòria de concursos específics per a aquells llocs de treball que hagen de cobrir-se per este sistema, en què, per una sola vegada, podran participar en exclusiva els funcionaris destinats en el municipi a on hagen d’exercir-se tals llocs de treball”.

Quint. De conformitat amb el que es disposa en l’Acord, de 16 de setembre de 2016, del Consell, pel qual es ratifica l’Acord de la Mesa Sectorial de Justícia, de 5 de maig de 2016, i l’addenda d’este, de 28 de juliol de 2016, “en tots els servicis comuns d’assumptes generals de la Comunitat hi haurà almenys un lloc de treball en el qual s’exigisca com a requisit per a ocupar-lo acreditar, almenys, el nivell elemental de coneixement de valencià. Este requisit no operarà en la fase d’acoblament inicial quan es constituïsquen els diferents servicis comuns d’assumptes generals”.

Sext. De conformitat amb les competències atribuïdes per l’article 9 del Decret 134/2023, de 10 d’agost, del Consell, modificat pel Decret 13/2024, de 23 de gener, del Consell, pel qual s’aprova el Reglament orgànic i funcional de la Conselleria de Justícia i Interior, esta direcció general

RESOL

*Primer*

Disposar que es complisca la sentència número 30/2021, de 18 de gener de 2021, dictada pel Tribunal Superior de Justícia de la Comunitat Valenciana, secció segona de la Sala Contenciosa Administrativa.

*Segon*

Fer pública la convocatòria del concurs específic per a la provisió dels llocs de treball singularitzats per llengua valenciana, del cos de tramitació processal i administrativa, dels servicis comuns processals d’assumptes generals dels partits judicials d’Alacant, Castelló de la Plana i Elx que figuren en l’annex II de la Resolució, de 10 de març de 2017, de la Direcció General de Justícia.

*Tercer*

Aprovar les bases de la convocatòria, que figuren en l’annex 1 d’esta resolució.

Informació sobre els recursos que es poden interposar:

Contra esta resolució, que esgota la via administrativa, es pot interposar un recurs potestatiu de reposició en el termini d’un mes, davant de la Direcció General de Justícia i Autogovern, d’acord amb el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé recurs contenciós administratiu davant dels jutjats contenciosos administratius de la ciutat de València, en el termini de dos mesos, d’acord amb els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, comptats des de l’endemà de la publicació. Els dos terminis es comptabilitzaran a partir de l’endemà de la publicació d’esta resolució en l’últim diari oficial (BOE o DOGV).

ANNEX I

*Bases*

*Primera. Objecte*

L’objecte de la present convocatòria és la provisió per concurs específic dels llocs de treball singularitzats per llengua valenciana, a conseqüència de la implantació de la nova oficina judicial en els servicis comuns processals d’assumptes generals dels partits judicials d’Alacant, Castelló de la Plana i Elx, per al cos de tramitació processal i administrativa i que es relacionen en l’annex II.

*Segona. Règim de participació*

2.1 De conformitat amb el que establix l’article segon de la Llei orgànica 1/2019, de 3 de novembre, i atés que es tracta d’un procés d’acoblament, podran participar en este concurs, exclusivament i per una sola vegada, les persones funcionàries de carrera pertanyents al cos de tramitació processal i administrativa que es trobaven en situació de servici actiu amb destinació definitiva o amb reserva de lloc de treball en els municipis d’Alacant, Castelló i Elx, el 29 de novembre de 2016, data en la qual va finalitzar el termini que es va concedir al personal tramitador que durant el procés d’acoblament anul·lat mitjançant la sentència núm. 30/2021 del Tribunal Superior de Justícia prestava els seus servicis en els deganats dels partits judicials d’Alacant, Castelló de la Plana i Elx per a la presentació de les seues sol·licituds per a la cobertura dels llocs singularitzats existents en les relacions de llocs de treball que tenen assignat el requisit de l’idioma valencià.

2.2 Les persones participants del present concurs haurien de tindre la seua destinació en la mateixa localitat per la qual opten en data 29 de novembre de 2016.

2.3 No podran participar en este concurs, perquè es tracta d’un procés d’acoblament, les persones funcionàries que es trobaven en data 29 de novembre de 2016 en situació d’excedència, sense dret a reserva de lloc de treball; les suspeses en ferm, i les sancionades amb trasllat forçós per a una destinació en la mateixa localitat en la qual se’ls va imposar la sanció, mentres no hagueren transcorregut un o tres anys, si es tracta de falta greu o molt greu, respectivament.

Quant al temps mínim per a participar en el present concurs específic, de conformitat amb el que es preveu en l’article 49.7 del Reial decret 1451/2005, no regirà la limitació establida en l’article 46.1 d’este.

*Tercera. Sol·licituds*

3.1 La sol·licitud per a formar part en este concurs haurà de formalitzar-se segons el model que figura en l’annex 3 d’esta convocatòria i presentar-se en el termini de cinc dies naturals, a comptar de l’endemà de la publicació d’esta convocatòria en el Boletín Oficial del Estado (BOE) i el Diari Oficial de la Generalitat Valenciana (DOGV). En el cas que la publicació d’esta convocatòria no es faça simultàniament en el BOE i en el DOGV, es tindrà en compte la data de publicació en el DOGV, d’acord amb el que disposa l’article 49.5 del Reglament d’ingrés, provisió de llocs de treball i promoció professional del personal funcionari al servici de l’Administració de justícia.

D’acord amb el que establixen els articles 10.1, 10.2 i 14.2.e de la Llei 39/2015, d’1 d’octubre, del procediment administratiu comú de les administracions públiques, les sol·licituds hauran de presentar-se telemàticament a través del Registre electrònic de la Generalitat Valenciana <https://sede.gva.es/va/>, tant l’annex III de sol·licitud com l’annex IV de mèrits al·legats es trobaran disponibles en esta seu del Registre electrònic.

3.2 Durant el termini de presentació de sol·licituds, les persones concursants podran modificar la petició de places mitjançant una nova sol·licitud que anul·larà totalment l’anterior. Transcorregut el termini de presentació, ja no serà possible la modificació.

3.3 Amb la sol·licitud s’haurà d’omplir la declaració dels mèrits que s’al·leguen que hauran d’acreditar-se documentalment mitjançant les certificacions, els títols, els justificants o qualsevol altre mitjà documental, a què es referix la base sexta d’esta convocatòria.

3.4. Les sol·licituds tindran caràcter vinculant per a les persones concursants. No obstant això, podrà admetre’s la renúncia a la participació en el concurs, amb un termini de fins a l’últim dia de presentació d’al·legacions a la resolució provisional, en aquells casos degudament justificats.

*Quarta. Fases del concurs i proposta de resolució*

4.1 Este concurs consta de dos fases que inclouran tots els mèrits que especifica la base quinta d’esta convocatòria. La proposta de resolució recaurà en la persona que tinga la major valoració en el conjunt de les dos fases.

4.2 En cas d’empat en el conjunt del concurs, este es dirimirà en funció de la major puntuació obtinguda en l’apartat d’antiguitat en el cos.

*Quinta. Mèrits i capacitats per a valorar. Barems de valoració*

5.1. Primera fase (puntuació màxima 65 punts). En esta fase, es comprovaran i valoraran els mèrits generals.

a) Antiguitat. Pels servicis efectius en el cos s’atorgaran dos punts per cada any complet de servicis, i es computaran proporcionalment els períodes inferiors per mesos, o si és el cas, per dies. A este efecte els mesos es consideraran de trenta dies. La puntuació corresponent per dia és de 0,68174766 punts. La puntuació màxima per este concepte serà de 53 punts.

b) Coneixement oral i escrit del valencià:

A este efecte, es valorarà el coneixement de valencià fins a un màxim de 12 punts, en els termes següents:

–Certificat grau elemental: 4 punts

– Certificat de grau mitjà: 8 punts

– Certificat de grau superior: 12 punts

Quan s’acredite més d’un nivell, només es computarà el certificat de major nivell.

5.2 Segona fase (puntuació màxima 40 punts). En esta fase es comprovaran i valoraran els mèrits i les actituds concretes que garantisquen l’adequació de l’aspirant d’acord amb el lloc per a proveir.

En concret, i dins d’esta fase, es valoraran els següents mèrits i capacitats:

5.2.1 Experiència professional (puntuació màxima 25 punts). Es valorarà l’acompliment de llocs en les antigues oficines de deganat, servicis comuns de notificacions i embargaments o d’actes de comunicació. La puntuació màxima per a obtindre en este apartat serà de 25 punts, a raó de 2 punts per cada any complet de servicis efectius en estos centres de destinació i es computaran proporcionalment els períodes inferiors per mesos o per, si és el cas, per dies. A este efecte, els mesos es consideraran de 30 dies. La puntuació corresponent per dia és de 0,84847024 punts

5.2.2. Formació complementària (puntuació màxima 15 punts). Es valorarà l’assistència i/o l’aprofitament a cursos de formació i de perfeccionament que tracten sobre matèries relacionades amb les funcions pròpies dels llocs objecte de la convocatòria i amb les funcions pròpies del cos de tramitació processal i administrativa.

La puntuació màxima en este apartat serà de 15 punts, a raó de 0,2 punts per cada 10 hores de formació rebuda.

Les puntuacions finals màximes, sumades les dos fases, seran de 105 punts.

5.3. La totalitat de mèrits al·legats es valoraran en data 29 de novembre de 2016.

*Sexta. Sistemes d’acreditació de mèrits*

6.1. La Direcció General de Justícia i Autogovern comprovarà d’ofici l’antiguitat en el cos i l’experiència professional en les oficines del deganat, en els servicis comuns de notificacions i embargaments o d’actes de comunicació

6.2 Les dades corresponents als coneixements orals i escrits de llengua valenciana s’acreditaran mitjançant els certificats expedits per la Junta Qualificadora de Coneixements de Valencià o títols homologats.

6.3 La formació complementària que s’al·legue com a mèrit es valorarà acreditant l’assistència i/o l’aprofitament dels cursos de formació i de perfeccionament organitzats, impartits o homologats per qualsevol institució o administració pública, així com per les centrals sindicals en desenrotllament d’acords de formació subscrits amb les administracions públiques que tenen relació amb els mèrits mencionats abans.

*Sèptima. Comissió de Valoració*

7.1 L’òrgan col·legiat al qual correspon el desenrotllament d’este procés de provisió és la Comissió de Valoració, formada per quatre membres en representació de l’Administració convocant i designats per esta, dels quals almenys un serà funcionari/ària al servici de l’Administració de justícia i tres membres designats per les organitzacions sindicals més representatives, en els termes previstos en l’art. 50 del Reial decret 1451/2005, de 7 de desembre, pel qual s’aprova el Reglament d’ingrés, provisió de llocs de treball i promoció professional del personal funcionari al servici de l’Administració de justícia, selecció que respon a criteris d’imparcialitat, professionalitat i paritat.

7.2 Les actuacions de la Comissió de Valoració que requerisquen notificació als aspirants es faran públiques en la pàgina WEB de la Direcció General de Justícia i Autogovern, i en la intranet de l’Administració de justícia.

7.3 L’abstenció i la recusació dels membres de la Comissió de Valoració es regularà pel que disposen els articles 23 i 24 de la Llei 40/2015, d’1 d’octubre, de règim jurídic del sector públic.

7.4 La Comissió de Valoració és l’encarregada de proposar els candidats que hagen obtingut major puntuació, sumats els resultats de les fases de mèrits generals i de la fase de mèrits específics i, en cas d’empat, els candidats amb major puntuació en l’apartat d’antiguitat en el cos.

7.5 De conformitat amb el que s’establix en els apartats anteriors, es procedix al nomenament dels membres de la Comissió de Valoració, que estarà integrada per

Titulars:

– Ana Cussac Grau (funcionària del cos de gestió processal i administrativa de l’Administració de justícia), que exercirà les funcions de presidenta

– Josefina María Pérez Gómez (funcionària del cos de gestió processal i administrativa de l’Administració de justícia)

– José Miguel Xirivella Díaz (funcionari del cos de gestió processal i administrativa de l’Administració de justícia)

– José Vicente Muñoz Martínez (funcionari del cos de tramitació processal i administrativa de l’Administració de justícia)

– Antonio Fidalgo Hidalgo (funcionari del cos de tramitació processal i administrativa de l’Administració de justícia)

– Vicente Domingo García, (funcionari del cos de gestió processal i administrativa de l’Administració de justícia)

– Jorge Gerardo Llinares Molinero (funcionari del cos de gestió processal i administrativa de l’Administració de justícia), que exercirà les funcions de secretari

Suplents

– Belén Martínez Genovés (funcionària del cos de gestió processal i administrativa de l’Administració de justícia), que exercirà les funcions de presidenta.

– Aitana Miralles García (funcionària del cos de gestió processal i administrativa de l’Administració de justícia).

– José Sorní Martí (funcionari del cos A1 de la Generalitat Valenciana).

– Marian Rubí de la Vega (funcionària del cos de gestió processal i administrativa de l'Administració de justícia)

– Rita Mª Pérez Valle (funcionària del cos de gestió processal i administrativa de l'Administració de justícia)

– Begoña Peris Martínez (funcionari del cos de gestió processal i administrativa de l'Administració de justícia)

– Salvador Estela Rodrigo (funcionari del cos A2 de la Generalitat Valenciana), que exercirà les funcions de secretari.

*Octava. Procediment*

8.1 Transcorreguts els terminis previstos de presentació de sol·licituds, la Comissió de Valoració elaborarà la proposta d’aspirants admesos i exclosos, amb indicació dels motius d’exclusió, que s’exposarà segons el que establix el punt 7.2 de les bases.

8.2 Feta la valoració dels mèrits previstos, segons els sistemes d’acreditació que s’han establit en la base sexta, la Comissió de Valoració elaborarà la proposta provisional de resolució del concurs, que s’exposarà a fi que les persones interessades puguen formular, en el termini de cinc dies naturals, les observacions o reclamacions que consideren pertinents que es presentaran a través de l’adreça del Registre electrònic de la Generalitat Valenciana que s’habilitarà en el moment de l’exposició de la proposta.

8.3 La Comissió de Valoració elaborarà la proposta definitiva de resolució del concurs, que elevarà a l’òrgan convocant a fi que, si és el cas, l’aprove i elabore la resolució definitiva del concurs.

*Novena. Règim d’impugnacions*

Contra els actes definitius o de tràmit de la Comissió de Valoració, si estos últims decidixen directament o indirectament el fons de l’assumpte, determinen la impossibilitat de continuar el procediment, produïxen indefensió o perjuí irreparable als drets i interessos legítims, les persones interessades poden interposar un recurs d’alçada davant d’este òrgan, en el termini d’un mes a comptar de l’endemà de la seua exposició pública, d’acord amb els articles 112, 121 i 122 de la Llei 39/2015, d’1 d’octubre, del procediment administratiu comú de les administracions públiques.

*Dècima. Resolució del concurs*

10.1 El present concurs serà resolt en el termini màxim de tres mesos comptats des de l’endemà de finalització del termini per a la presentació de sol·licituds. La resolució es publicarà en el Boletín Oficial del Estado i en el Diari Oficial de la Generalitat Valenciana, i en esta constaran els llocs de treball d’origen de les persones que obtinguen destinació i el lloc adjudicat en virtut del present concurs.

10.2 El règim d’adjudicació de destinacions s’ajustarà a la normativa vigent.

*Onzena. Terminis de formalització del cessament i presa de possessió*

Els terminis de formalització del cessament i presa de possessió dels / de les funcionaris/àries que hagen obtingut destinació es concretaran en la resolució per la qual es resolga el present concurs.

ANNEX II

Província: Alacant

Partit Judicial d’Alacant

Denominació del lloc: Tramitació processal i administrativa

Denominació del centre de destinació: servici comú processal d’assumptes generals d’Alacant

Forma de provisió: concurs específic

Requisit específic: valencià

Nombre de places: 3

Província: Castelló

Partit Judicial de Castelló de la plana

Denominació del lloc: Tramitació processal i administrativa

Denominació del centre de destinació: servici comú processal d’assumptes generals de Castelló de la Plana

Forma de provisió:  concurs específic

Requisit específic: valencià

Nombre de places: 2

Província: Alacant

Partit Judicial d’Elx

Denominació del lloc: Tramitació processal i administrativa

Denominació del centre de destinació: servici comú processal d’assumptes generals d’Elx

Forma de provisió: concurs específic

Requisit específic: Valencià

Nombre de places: 1

  

València, 13 de desembre de 2024

Maria Jose Adalid Hinarejos

Directora general de Justícia i Autogovern